ผลประกอบการเอกชนสดใสหนุนหุ้นยุโรปปิดวานนี้ปรับขึ้น
ตลาดหุ้นยุโรปปิดบวกเมื่อคืนนี้ (21 เม.ย.) รับผลประกอบการที่แข็งแกร่งของบริษัทเอกชนในยุโรป รวมถึงบริษัท SAP ขณะที่นักลงทุนจับตาดูการเจรจาปัญหาหนี้กรีซอย่างใกล้ชิด
22 เม.ย. 2558

สำนักข่าวอินโฟเควสท์รายงานว่า ตลาดหุ้นยุโรปปิดบวกเมื่อคืนนี้ (21 เม.ย.) รับผลประกอบการที่แข็งแกร่งของบริษัทเอกชนในยุโรป รวมถึงบริษัท SAP ขณะที่นักลงทุนจับตาดูการเจรจาปัญหาหนี้กรีซอย่างใกล้ชิด
ทั้งนี้ ดัชนี Stoxx Europe 600 เพิ่มขึ้น 0.6% ปิดที่ 409.12 จุด, ดัชนี CAC-40 ตลาดหุ้นฝรั่งเศสปิดที่ 5,192.64 จุด เพิ่มขึ้น 5.05 จุด หรือ +0.10%, ดัชนี DAX ตลาดหุ้นเยอรมันปิดที่ 11,939.58 จุด เพิ่มขึ้น 47.67 จุด หรือ +0.40% และดัชนี FTSE 100 ตลาดหุ้นลอนดอนปิดที่ 7,062.93 จุด เพิ่มขึ้น 10.80 จุด หรือ +0.15%
ตลาดหุ้นยุโรปดีดตัวขึ้นขานรับผลประกอบการของบริษัทเอกชน โดยบริษัท SAP เปิดเผยผลประกอบการที่ดีเกินคาดในไตรมาสแรก เพราะได้แรงหนุนจากการอ่อนค่าของเงินยูโร ซึ่งช่วยให้ราคาหุ้น SAP ปิดทะยานขึ้น 2.3%
หุ้นแอทเทเลียนพุ่งขึ้น 5.2% หลังจากบริษัทปรับเพิ่มคาดการณ์ผลประกอบการตลอดปี 2558 ขณะที่หุ้นพับลิซิส กรุ๊ป พุ่งขึ้น 6.2% หลังจากบริษัทเปิดเผยผลประกอบการที่สดใส เพราะได้แรงหนุนจากการอ่อนค่าของเงินยูโรเช่นกัน อย่างไรก็ตาม หุ้นริโอทินโตร่วงลง 2.2% หลังจากบริษัทเปิดเผยปริมาณการผลิตแร่เหล็กรายไตรมาสที่ชะลอตัวลง
ด้านนักลงทุนจับตาดูการเจรจาปัญหาหนี้กรีซอย่างใกล้ชิด หลังจากรมว.คลังเนเธอร์แลนด์เปิดเผยว่า การเจรจาหนี้กรีซมีความคืบหน้าและคาดว่าจะมีการบรรลุข้อตกลงกันได้ในช่วงสิ้นเดือนนี้ นอกจากนี้มีรายงานว่า นายอเล็กซิส ซิปราส นายกรัฐมนตรีกรีซ จะพบปะหารือกับนางอังเกรา แมร์เคิล นายกรัฐมนตรีเยอรมนี ในวันพฤหัสบดีนี้ นอกรอบการประชุมสุดยอดสหภาพยุโรป (EU) ที่กรุงบรัสเซลส์ ซึ่งการพบปะกันครั้งนี้มีขึ้นในช่วงเวลาที่เจ้าหน้าที่ของกรีซและตัวแทนของกลุ่มประเทศเจ้าหนี้กำลังเจรจากันที่กรุงปารีส